पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण के बीच कोविड मरीजों को बेहतर इलाज मुहैया कराने के लिए बीना रिफाइनरी के पास आगासौद चक्क के खेत में 1000 बेड का अस्थाई कोविड अस्पताल का निर्माण किया जा रहा है। सोमवार को नगरीय प्रशासन मंत्री भूपेंद्र सिंह बीना रिफाइनरी पहुंचे। उन्होंने अस्पताल निर्माण कार्य का जायजा लिया।
इस दौरान, उन्होंंने निर्माण कार्य में तेजी लाने के निर्देश दिए। साथ ही, कहा- अस्पताल को 15 मई तक शुरू करने का टारगेट है, इसलिए निर्माण कार्य जल्द पूरा करें। निरीक्षण के दौरान उनके साथ कलेक्टर दीपक सिंह, एसपी अतुल सिंह समेत अन्य अधिकारी मौजूद थे।
मंत्री सिंह ने कहा- मैं हर दो दिन में निरीक्षण करूंगा। यदि दिक्कत आए, तो बताएं। इस कार्य को कोई भी शासकीय कार्य न समझे। ये मानव सेवा का काम है। हमारे प्रयासों से हजारों लोगों की जान बचाई जा सकेगी।
68 बाय 200 मीटर का बनाया जा रहा है डोम
कोविड अस्पताल के लिए 68 बाय 200 मीटर का डोम बनाया जा रहा है, लेकिन डोम का कार्य अब तक करीब 15 फीसदी ही पूरा हो चुका है। 85 प्रतिशत कार्य होना बाकी है। इस कार्य को पूरा होने में करीब 20 दिन का समय लग सकता है।
इधर, अस्थाई कोविड अस्पताल में बिजली सप्लाई के लिए बिजली कंपनी ने 33 केवी का सब स्टेशन बनाकर शुरू कर दिया है। अस्पताल स्थल तक बिजली लाइन भी डाली जा चुकी है। वहीं, सड़क का निर्माण कार्य अंतिम चरण में है। निर्माण की गति को देखें, तो अस्पताल 20 से 25 मई के बीच शुरू हो सकेगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn